প্রায় ছ’মাস আগেই শেষ হয়ে গিয়েছে বেশিরভাগ নির্মাণকাজ। শুধু রেললাইনের উপরের অংশটুকু জোড়ার কাজ বাকি। এর জন্য ট্রেন চলাচল বেশ কিছুক্ষণ বন্ধ রাখতে হবে। বিষয়টি নিয়ে দক্ষিণ-পূর্ব রেলের খড়্গপুর ডিভিশনের সঙ্গে রাজ্য পূর্ত (সড়ক) দফতরের ইঞ্জিনিয়ারেরা আলোচনা চালাচ্ছেন। প্রথমে রাজ্য পূর্ত দফতর চেয়েছিল চার ঘণ্টা করে তিন দিন ট্রেন চলাচল বন্ধ রাখতে। কিন্তু সেই প্রস্তাব খারিজ করে দিয়ে রেলের তরফে জানানো হয়, এতক্ষণ ট্রেন চলাচল বন্ধ রাখা যাবে না। শেষ পর্যন্ত উভয় পক্ষের আলোচনায় স্থির হয়, এক লপ্তে টানা ৬ ঘণ্টা ট্রেন চলাচল বন্ধ রাখা হবে। তার মধ্যেই সেতুর দু’টি মুখ জোড়া হবে।